cy cy cy ceb fi cy nl en cy cy cy cy cy cy cy cy ast cy cy en cy cy cy fr es en en cy
Taith ucheldir Dyffryn Conwy 17 Mehefin
Cyrhaeddodd pawb yn brydlon yn Nolgarrog i ddal y bws ddeg o’r gloch i Drefriw.  Dringo drwy Goed y Creigiau a heibio carreg tanio Cae Robin.  Undeg tri o dyllau wedi eu naddu yn y graig ac wedi eu cysylltu â sianel i gario’r pwdr du.  Yn 1863 i ddathlu priodas ein 'hannwyl' dywysog Edward ac Alexandria o Ddenmarc, fe ddefnyddiwyd bron i wyth cant (cwt) o bwdr du.  Dipyn o sŵn felly i’w glywed ar draws y dyffryn!  Y llwybr yn dirywio o yma ymlaen ond diolch i bawb am fod yn amyneddgar.  Dilyn y ffordd darmac heibio Rhibo a Thyddyn Wilym, cartref Gwilym Cowlyd, cyn cael seibiant wrth fynwent Capel Ardda.
Adeiladwyd y capel yn 1845 ac yn y fynwent claddwyd John Roberts, tad Gwilym Cowlyd.  Bu John yn byw yn yr ardal hyfryd hon am 90 mlynedd.
Dilyn y ffos ddŵr i gyfeiriad pentref canoloesol Ardda a oedd yn eiddo i Abaty Maenan cyn i'r hen Harri ddwyn y cyfan!  Dringo heibio gwaith mwyn Ardda.  ‘Mae'r lle yma’n ogleuo fel matsys' meddai Jane.  Wrth gwrs roedd yn hollol gywir oherwydd dyma un o'r llefydd yn y dyffryn lle’r oeddynt yn tyrchu am swlffwr cyn ei allforio i Lerpwl o'r cei yn Nhrefriw.
Cinio wrth argae Coedty, lle distaw heddiw ond yn Nhachwedd 1925 methodd argae Llyn Eigiau, a adeiladwyd flwyddyn ynghynt, a daeth lli enfawr i lawr y dyffryn a malu argae Coedty cyn hyrddio i lawr y ceunant, dinistrio pentref Porth Llwyd a lladd 17 o bobl.
Mae ceunant Afon Porth Lwyd yn wahanol iawn heddiw, y dŵr yn glir fel crisial a'r coed wedi hen ail dyfu.
Diolch i bawb a fentrodd draw i Ddyffryn Conwy ar ddiwrnod braf o Fehefin.
Lluniau gan Arwel Roberts ar FLICKR
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51